***Előterjesztés***

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében meghatározott hatáskörében eljárva – figyelemmel a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Kormányrendeletre – a döntés joga a székhely önkormányzat polgármesterét illeti meg a 2020. évi zárszámadás jóváhagyása kapcsán.

Az államháztartásról szóló 2011. évi CXCV. törvény 91.§-a alapján a zárszámadási rendelettervezetnek a költségvetési évet követő ötödik hónap utolsó napjáig kell hatályba lépnie. Az elmúlt évben kaptunk haladékot a rendelet elfogadására a járványügyi helyzet miatt, ebben az évben ilyen rendelkezés nem született.

Az önkormányzat 2020. évi zárszámadásának elfogadását megelőzően szükséges a Pápakovácsi Közös Hivatal zárszámadásának elfogadása. Az előterjesztés ezen zárszámadásra vonatkozik.

***Bevételek***

A Közös Hivatal valamennyi bevételi forrása 100 %-ban teljesült.

A KÖH legnagyobb bevételi forrását az állami támogatás teszi ki, amelyet a gesztor Pápakovácsi önkormányzat intézményfinanszírozás címén ad át a hivatalnak

A 2020. évi állami támogatás 51.471.202 Ft, egyéb működési bevétel (kerekítési különbözet) 2.462 Ft minimálbérkiegészítés címén 236.107 Ft-ot, keresetkiegészítés címén 22.562 Ft-ot kaptunk az államtól. Az önkormányzatoknak 2020. évben nem kellett hozzáadni a közös hivatal költségvetéséhez, azt az állami támogatás fedezte.

A tényleges bevételek összege 2020. évben 53.434.573 Ft.

***Kiadások***

A személyi juttatásoknál kifizetett 39.006.255 Ft összeg a dolgozók alapilletményét, illetménykiegészítését, pótlékát, jutalmakat valamint a sajátos juttatásokat és a cafetéria elemeit teszi ki.

A munkáltatói járulékok esetében a teljesítés 6.164.231Ft volt. A munkáltatót terhelő járulékok közül a szociális hozzájárulási adó mértéke 15,5 %.

A dologi kiadások között irodaszer, nyomtatványok, szakkönyv, folyóirat, fénymásoló bérleti díj, bankköltség, telefon és internetdíj, kezelési költségek, belföldi kiküldetések, illetve tanfolyami díjak, szakmai továbbképzések költségei szerepelnek.

A közüzemi díjakat 2020. évben továbbra is az önkormányzatok fizették a szolgáltatók részére, a közüzemi díjakhoz a közös hivatal hozzájárult az önkormányzatok továbbszámlázása alapján.

A dologi kiadások tekintetében 4.799.794 Ft teljesítés mutatkozik.

Beruházás címén irodabútorok beszerzésére került sor 2.062.474 Ft összegben.

***Záró pénzkészlet 2020. december 31-én***: 1.368.079 Ft

házipénztár: 30.695 Ft

bankszámla: 1.337.384 Ft

Mindezen adatokat áttekintve a tényleges kiadások összege 52.032.754 Ft-ban teljesült.

2020. évben a költségvetési maradvány összege 1.401.819 Ft, mely összegre a beszámoló pénzügyi jóváhagyását követően a 2021. évi költségvetést módosítani szükséges.

A közös hivatalnak a 2020. évben a korábbi évekhez hasonlóan nem volt sem hitele, sem kezességvállalása, sem pedig külföldi és belföldi hitelező felé adósságállománya nem volt. Rövid és hosszú lejáratú értékpapírokkal nem rendelkezett.

Eszközeinek struktúrájára a tárgyi eszközökkel való ellátottság jellemző, vagyona nagy része tárgyi eszközökben testesül meg.

Forrás oldalon kizárólag saját és állami pénzből finanszíroz, kötelezettségei nem jelentősek, kizárólag rövid lejáratú szállítói tartozások.

***Mellékletek:***

* bevételek és kiadások részletezését az 1. melléklet,
* a működési és felhalmozási bevételek és kiadások mérlegszerű részletezését a 2.1. és 2.2. melléklet
* a maradvány-kimutatást a 3. melléklet,
* a vagyonkimutatást (vagyonmérleget) az 4. melléklet,
* az eredmény kimutatást a 5. melléklet mutatja be
* a költségvetés összevont mérlegét a 6. melléklet mutatja be.

A Közös Hivatal zárszámadása Pápakovácsi község zárszámadási rendeletébe épül be, annak képezi szerves részét, mint teljes jogkörű, önállóan gazdálkodó szerv.

***Pápakovácsi, 2021. május 10.***

Kissné Szántó Mária

jegyző

……………Község Önkormányzatának

Képviselő-testülete

……………………………………………...

………………………………………………

1. ***Pápakovácsi Közös Önkormányzati Hivatal 2020. évi költségvetésének végrehajtásáról szóló beszámoló elfogadása***

***……/2021. (………) számú határozati javaslat***

…………………. Község Önkormányzat képviselő-testülete a Pápakovácsi Közös Önkormányzati Hivatal 2020. évi költségvetésének végrehajtását az előterjesztés és annak melléklete szerinti tartalommal elfogadja.

Utasítják a Képviselő-testületek Pápakovácsi Község Önkormányzat polgármesterét, hogy a Pápakovácsi Közös Önkormányzati Hivatal zárszámadását Pápakovácsi Község Önkormányzata zárszámadási rendeletében szerepeltesse.

***Felelős***: Burghardt Ferenc polgármester, Varga Imre polgármester, Antalné Ihász Mária polgármester, Nagy Ottó polgármester, Cseh Lajos polgármester, Ulaki Béla polgármester

***Határidő***: …………………………………………………………………………..